Folketing
2006-11-15

Det er jo altid sådan, at hvis man skal bruge nogle penge, er det selvfølgelig som udgangspunkt markant bedre at bruge dem til de formål, som hr. Steen Gade nævner her, nemlig fremme af uddannelse og demokrati osv. Det kan ingen jo være uenig i, men spørgsmålet er bare, hvordan vilkårene for at gøre det er. Hvis Saddam Hussein stadig sad ved magten i Bagdad, ville selv nok så mange penge jo ikke nytte noget som helst. Da Saddam Hussein sad ved magten, så vi i øvrigt også, at de økonomiske sanktioner ingen virkning havde. De forarmede den irakiske befolkning, der ud over at være undertrykt af en brutal diktator blev udpint økonomisk på grund af det internationale samfunds afmagt, og det måtte altså have en ende på et eller andet tidspunkt. Det er altid bedre at bruge penge på konstruktive formål som uddannelse, udvikling af demokrati og økonomisk udvikling end at bruge dem på krig; det siger sig selv. Men hvis der sidder en diktator som Saddam Hussein ved styret, vil selv nok så mange penge intet som helst hjælpe.